stanford-oval/wikipedia huggingface dataset:
יחסי אפגניסטן–גרמניה
היסטוריה > יחסים דיפלומטיים והסמכת קונסול

המשלחת האפגנית הראשונה לגרמניה התרחשה בשנת 1922, והיא נסעה לברלין לשיחות על דיפלומטיה, סחר ויחסי תרבות. בתגובה שלחה גרמניה את ד"ר פריץ גרובא לאפגניסטן בשנת 1923. בשנה הראשונה הוא שירת כקונסול בקאבול, והתנהג כשגריר גרמניה דה פקטו. במהלך התקופה בה שהה באפגניסטן ניסה גרובה לקדם את האינטרסים הכלכליים של גרמניה באפגניסטן, היה מעורב ביוזמות פיתוח, נפגש מספר פעמים עם המלך אמנאללה ח'אן, וניסה לקדם הסכם ידידות ושיתוף פעולה בין גרמניה ואפגניסטן. פעולות אלו היו פעולות קשות ומורכבות, שכן כל פעולה שביצע גרובה נתפסה בידי הבריטים והרוסים כניסיון לדחוק אותם מהאזור, ונתפסה בחשדנות על ידי האפגנים שראו בפעולות אלו ניסיון נוסף של מעצמה מערבית להתערב בענייניהם. מכיוון שכך היה על גרובה לנהוג בזהירות המרבית, ולפעול במתינות ובסבלנות. המלך האפגני, אמנאללה ח'אן, ביקר בגרמניה ב-22 בפברואר 1928, שם נפגש עם נשיא רפובליקת ויימאר, פאול פון הינדנבורג.
היסטוריה > שנות השלושים ותקופת המלחמה

אפגניסטן כוננה קשרים הדוקים עם גרמניה הנאצית, תחת אדולף היטלר, בשנת 1935 - ונוצרו קשרים כלכליים וטכניים חשובים, בשל מאמציה לחפש אלטרנטיבה למקומה ההיסטורי כטריטוריה מעורערת בין ברית המועצות לבריטניה. גרמניה הגדילה את העסקאות המסחריות באפגניסטן בתקופה זו, ואף הוקם קו תעופה ברלין-קאבול שבועי, וארגון טודט פיקח על פרויקטי תשתית גדולים במדינה.
אפגניסטן התנגדה לקריאות ממוסקבה ולונדון לגרש את המשלחות הדיפלומטיות האיטלקיות והגרמניות בתחילת מלחמת העולם השנייה. במהלך 1940 ו-1941 היו תוכניות שיזם שר הכלכלה האפגני עבדול מג'יד זבולי שאפגניסטן תצטרף למדינות הציר בתמורה לאספקת סיוע צבאי נוסף מגרמניה וגישה לנמל קראצ'י על ידי סיפוח שטחים מהודו הבריטית. בנוסף, זבולי דיבר על "שחרור" של 15 מיליון פתאנים מהאוכלוסייה מעבר לגבול. אולם בעקבות שינוי נאמנותה של ברית המועצות לבריטניה, ופלישתם המשותפת לאיראן, אפגניסטן הוקפה לפתע על ידי כוחות בעלות הברית. בסופו של דבר באוקטובר 1941 היא נענתה לדרישתם לגרש את האיטלקים והגרמנים, אם כי נותר בה צוות דיפלומטי קטן. אפגניסטן הייתה ממש בקו התיחום בין חלוקת אסיה המוצעת בין גרמניה ליפן. בתום מלחמת העולם השנייה תרם הצבא הגרמני את הארסנל שנותר לאפגניסטן כאות לעמדתה הנייטרלית במהלך המלחמה.
היסטוריה > לאחר המלחמה

אפגניסטן הפכה לאחת המדינות הראשונות שהכירו ברפובליקה הפדרלית של גרמניה כיורשת הרייך השלישי. שיתוף הפעולה שלפני המלחמה קם לתחייה בשנת 1950 (עם גרמניה המערבית), אם כי היחסים הרשמיים המלאים לא התחדשו עד דצמבר 1954. גולאם מוחמד פרהאד, שכיהן כראש עיריית קאבול משנת 1948, שכר והביא מהנדסים ומוצרים מערב-גרמניים עבור חברת החשמל בקאבול. משרד התרבות האפגני נפתח במינכן בשנת 1952. הסכם לשיתוף פעולה כלכלי וטכני נחתם בין הרפובליקה הפדרלית לממלכה ב-31 בינואר 1958. היחסים הוקפאו באופן זמני בעקבות ההפיכה הרפובליקנית באפגניסטן, אך הוחזרו בשנת 1976.
בעקבות מלחמת ברית המועצות-אפגניסטן, החיילים המערב-גרמנים שהוצבו באפגניסטן עזבו את המדינה. אישים מערביים ויועצים מוסמכים עזבו את המדינה בשנת 1980, ואילו אנשי צוות ההוראה עזבו בשנת 1984. בינתיים, מזרח גרמניה תמכה בתפקיד הסובייטי במדינה וסייעה לממשלת אפגניסטן. לאפגניסטן ומזרח גרמניה לא היו הרבה קשרים מאז שהוכרה האחרונה ב-1973, אך כל זה השתנה במהלך המשטר הקומוניסטי האפגני. הסכמים תרבותיים וכלכליים נערכו, וסוכנויות התקשורת של שתי המדינות שיתפו פעולה. הבסיס נוצר בעקבות ביקור של מנהיג אפגניסטן, בבראק כרמל, במזרח גרמניה, ואחריו נחתם הסכם ידידות ושיתוף פעולה ב-21 במאי 1982. שיתוף הפעולה ביניהם התמקד במיוחד בתחום החינוך.
היסטוריה > לאחר איחוד גרמני

כוחות הצבא הגרמניים היו חלק ממשימת ISAF באפגניסטן מדצמבר 2001. גרמניה אירחה את ועידת בון, שבחרה את חאמיד כרזאי כמנהיג הביניים של אפגניסטן בשנת 2001. נכון לשנת 2020, עוסקת גרמניה במשימה ביטחונית במאמציה הצבאיים והשחזור באזורים הצפוניים של אפגניסטן, והיא הייתה אחת התורמות העיקריות לאפגניסטן.
טוד קולהפ

| --- | --- |

 לידה:  7 במרץ 1971 (בן 53) פורט לודרדייל, פלורידה, ארצות הברית
 מדינה:  ארצות הברית
 השכלה:  תואר ראשון במדעי המחשב תואר ראשון במנהל עסקים ושיווק
 מקצוע:  בעל חברה לתיווך נדל"ן
טוד כריסטופר קולהפ (באנגלית: Todd Christopher Kohlhepp,‏ נולד ב-7 במרץ 1971) הוא רוצח סדרתי ואנס אמריקאי אשר הורשע ברצח שבעה קורבנות בקרוליינה הדרומית בין השנים 2003–2016, ונחשד כי רצח רבים נוספים. נודע לשמצה בשם רוצח האמזון לאור מנהגו לפרסם ביקורות אבסורדיות באתר הקניות המקוון של חברת אמזון אודות פריטים שונים שרכש, כגון הסכינים בהם השתמש על מנת לרצוח את קורבנותיו. הוא מרצה כיום מאסר עולם ללא אפשרות לשחרור מוקדם במתקן הענישה ליבר (אנ').
ביוגרפיה > ילדות ונעורים

טוד כריסטופר קולהפ נולד ב-7 במרץ 1971 בפלורידה, ארצות הברית, וגדל בקרוליינה הדרומית ובג'ורג'יה. הוריו התגרשו כאשר היה בן שנתיים, וזכויות המשמורת עליו עברו לידי אמו, אשר נישאה לגבר אחר כעבור שנה, כלפיו פיתח קולהפ הצעיר שנאה תהומית לאורך השנים הבאות, דבר אשר הפך לגלוי במהרה בעקבות מנהגו להביע את געגועיו התמידיים לאביו הביולוגי, עמו לא התראה במשך זמן רב.
בשנותיו המוקדמות נודע בתור ילד בעייתי, לאחר שבמהלך שהותו בגן הילדים הפגין התנהגות אגרסיבית כלפי שאר חבריו ואף נהג להשחית את רכושם. כאשר היה בן תשע החל להשתתף בסדרת פגישות עם יועצים חינוכיים שונים אשר תיארו אותו בתור ”אישיות בעלת נטייה להתפוצץ” אשר גילתה ”עניין חריג בתוכן בעל אופי מיני”. כמו כן נהג להתאכזר לבעלי חיים, כאשר במקרה אחד ירה בכלבו עם אקדח אוויר ובמקרה נוסף הרעיל למוות דג זהב בעזרת אקונומיקה. מאוחר יותר בחייו טען אביו כי הרגשות היחידים אותם היה בנו מסוגל לחוש או להביע היו כעס וזעם, ובמהלך אותן שנים אף שהה במשך שלושה וחצי חודשים בבית חולים פסיכיאטרי בג'ורג'יה בשל חוסר יכולתו להסתדר עם שאר הילדים בבית ספרו.
לאחר שאמו ואביו החורג נפרדו ב-1983 נשלח קולהפ לחיות יחד עם אביו הביולוגי באריזונה, כאשר קודם לכך איים להתאבד אם לא יורשה לעשות כן. מיד לאחר מכן אימץ את שם משפחתו של אביו, והחל לעבוד במספר עבודות מקומיות. באותה העת רכש את תחביבו ארוך השנים של איסוף כלי נשק, אותו קיבל מאביו, אשר לימד אותו גם כיצד לייצר חומרי נפץ שונים ואיך להשתמש בהם. על אף כן, מערכת היחסים בין השניים התדרדרה במהרה בעקבות מנהגו של אביו להיעדר מביתם לפרקי זמן ארוכים בהם שהה במחיצת חברותיו ובנות זוגו הרבות. באותה העת החל קולהפ להביע את רצונו לשוב חזרה להתגורר עם אמו, אולם הלה השתמשה באמתלות שונות על מנת להשאירו בחזקת אביו.
ביוגרפיה > ניצני הפשע

התקרית הראשונה שהצביעה על עומק הפרעותיו הנפשיות התרחשה ב-25 בנובמבר 1986, אז היה בן חמש עשרה בלבד, כאשר חטף נערה בת ארבע עשרה בטמפה, אריזונה, תחת איומי אקדח. לאחר מכן לקח אותה עמו חזרה לביתו, שם קשר אותה, סתם את פיה עם נייר דבק, ואנס אותה. כאשר סיים השיב אותה חזרה לביתה ואיים עליה כי אם תדווח על מעשיו או תספר על כך לאיש, ירצח את כל בני משפחתה. עם חשיפת הפרשה נעצר קולהפ והואשם בחטיפה ובתקיפה מינית של קטינה.
כעבור מספר חודשים הודה באשמת סעיף החטיפה במסגרת הסדר טיעון שהיה כרוך בנפילת שאר האישומים. הוא נידון לחמש עשרה שנות מאסר והוגדר באופן רשמי כעבריין מין. לפי התיק המשפטי של המקרה עבר קולהפ באותה העת אבחנה פסיכיאטרית שקבעה כי סבל מהפרעת אישיות גבולית, וכן כי מנת המשכל שלו עמדה על ציון מעל לממוצע של כ-118. השופט תיאר אותו בתור ”אדם מבריק בעל פוטנציאל אקדמי”, אך בה בעת גם כטיפוס ”מסוכן מבחינה רגשית והתנהגותית” אשר ככל הנראה אינו בר שיקום. לדעת קצין המבחן הממונה עליו, חי קולהפ מיום ליום באמונה כי ”העולם חייב לו דבר-מה”. עורך דינו טען כחלק מהגנתו כי לא היה זה סביר שיפגע באנשים נוספים בעתיד.
ביוגרפיה > שחרור מבית הסוהר

בראשית מאסרו נקלע קולהפ למספר תקריות אלימות עם אסירים אחרים או עם צוות הסוהרים, אולם דפוס זה דעך במהרה, ובעשור האחרון לשהותו בבית הסוהר לא נרשמו כנגדו סעיפי אי-ציות או התפרעות נוספים. במהלך אותן שנים קיבל תואר ראשון (BA) במדעי המחשב מקולג' מרכז אריזונה (אנ'). הוא שוחרר לבסוף ב-2001 בעודו בן שלושים, לאחר שריצה ארבע עשרה שנות מאסר, ועבר להתגורר עם אמו בקרוליינה הדרומית.
עם יציאתו לחופשי, כעת אדם בוגר בראשית שנות השלושים של חייו, החל קולהפ לעבוד בחברה לעיצוב גרפי בספרטנבורג (אנ') ובה בעת ללמוד בקולג' הטכני גרינוויל (אנ'). בהמשך העביר את תוכנית לימודיו לאוניברסיטת אפסטייט קרוליינה הדרומית (אנ'), ממנה קיבל תואר ראשון (BS) במנהל עסקים ושיווק.
אף על פי שהיה מוכר באופן רשמי כעבריין מין, הצליח קולהפ לקבל רישיון תיווך למקרקעין ב-30 ביוני 2006, לאחר שעיוות את האמת בכל הנוגע לעברו הפלילי בטפסי הקבלה שהגיש בעניין. בהמשך הקים חברת נדל"ן משגשגת שהעסיקה תחתיה כתריסר עובדים, ואף זכתה להכרה כסוכנות מכירות מוצלחת בכל אזור קרוליינה. היא נסגרה באופן סופי לאחר מעצרו.
באותה העת הוציא קולהפ גם רישיון טיס אזרחי, קנה מספר בתי מגורים ברחבי ארצות הברית, ובמאי 2014 רכש שטח בגודל של כ-400 דונם לא הרחק מאזור גלילי בשם מור (אנ') במחוז ספרטנברג (אנ'), בשווי של כ-305 אלף דולרים, מסביבו בנה גדר בשווי נוסף של כ-80 אלף דולרים.
מכרים ועמיתים מאותה העת תיארו אותו כאדם גס רוח במקצת. לקוחה אשר מכרה לו את ביתה טענה כי תמיד שמר על אורך רוח מקצועי ואדיב, אולם אהב לשוחח על כלי נשק ולעיתים נטה לזרוק הערות בעלות אופי מיני. אישה נוספת אשר סיפקה שירות לחלק מעובדיו תיארה אותו כאדם כעוס ומתנשא. בנקאי שביקר אותו בעבודתו מעת לעת העיד כי נטה לצפות בסרטים פורנוגרפיים לעיתים קרובות, אפילו במהלך שעות העבודה. בנוסף נהג לפקוד בקביעות סניף של ואפל האוס (אנ') ברובאק (אנ'), בו בחלוף הזמן החלה התנהגותו לעורר תחושת אי-נוחות בקרב המלצריות, עד שלבסוף החליף אותן הטבח בעבודתן כדי לקבל מקולהפ את הזמנותיו כך שלא יצטרכו לבוא עמו בשיח.
הרציחות > הטבח בחנות האופנועים

כשנתיים לאחר שחרורו מבית הסוהר, ב-6 בנובמבר 2003, רצח קולהפ ארבעה אנשים בחנות אופנועים בשם "סופרבייק מוטורספורטס" בצ'סני (אנ'). ביניהם היו בעל המקום סקוט פונדר בן השלושים, מנהל השירות בריאן לוקאס בן העשרים ותשע, המכונאי כריס שרברט בן העשרים ושש, ומנהלת החשבונות בוורלי גאי בת החמישים ושתיים, שהייתה גם אמו של פונדר. כל הארבעה נורו למוות במסגרת פרשת רצח שנותרה בלתי מפוענחת במשך שלוש עשרה השנים הבאות, עד לאחר מעצרו הסופי של קולהפ ב-2016, שבמהלכו נטל אחריות על ביצוע הטבח.
בחקירתו טען קולהפ כי רכש אופנוע מידי החנות אליו לא הצליח להתרגל וביקש להחזירו, אך משנתקל בסירוב גורף מצד פונדר ועובדיו הגיע למקום כשהוא חמוש באקדח ורצח את כל הנוכחים בו. לדעת גורמי החקירה נכנס פנימה דרך הדלת האחורית וירה בשרברט בזמן שעבד, בגאי בעודה עומדת בחדר התצוגה, בלוקאס בפרוזדור הראשי, ובפונדר במגרש החנייה. אמו של קולהפ טענה כי סגל העובדים צחק על בנה כאשר ניסה הלה להחזיר את האופנוע, וחלקם אף ניסו לגרום לו למבוכה על ידי כך שלעגו לו כי לא ידע כיצד לרכוב כראוי על הכלי.
הרציחות > בני הזוג קיילה בראון וצ'ארלס דייוויד קארבר

קורבנותיו הבאים של קולהפ היו בני הזוג קיילה בראון בת השלושים וצ'ארלס דייוויד קארבר בן השלושים ושתיים. קולהפ ובראון הכירו זה את זו דרך עבודתו, בה העסיק אותה מעת לעת בעבודות ניקיון מזדמנות עבור הבתים שתיווך עבור לקוחותיו. היא וקארבר עברו לגור יחדיו באותה העת וחיפשו אחר מקורות הכנסה נוספים, אשר הופיעו בדמות הצעה מפתה מצד קולהפ, שביקש להעסיקם בניקוי הצמחייה מהשטח שרכש בספרטנברג.
השניים שמחו על ההזדמנות שנפלה בחלקם, אך בימים הבאים הוכרזו כנעדרים לאחר שעקבותיהם נעלמו לחלוטין. הודעות בעלות תוכן משונה החלו להתפרסם דרך חשבון הפייסבוק של קארבר, בין השאר אודות חפירת בורות, לוחמת חרבות, וציטוט הסינגל הוטל קליפורניה של להקת האיגלס, ”אתם יכולים לעשות צ'ק אאוט מתי שתרצו, אבל אינכם יכולים לעזוב”.
איכון הטלפונים הניידים של הזוג הובילו לבסוף את המשטרה לביתו של קולהפ ב-3 בנובמבר 2016, שם הם מצאו את קיילה בראון אזוקה אל הקיר במכולה אשר ניצבה בשטח הרחב שהיה בבעלותו של קולהפ. חיפוש נוסף הוביל לאיתור רכבו של קארבר, אשר הוחבא היטב בתוך סבך שיחים עמוק. מעדותה של בראון למדו חוקריה כי כאשר היא וקארבר הגיעו לראשונה לביתו של קולהפ ביקש מהם הלה לחכות בחוץ בזמן שנכנס מבעד לדלת החנייה על מנת לחפש אחר דבר-מה, אולם כאשר שב החזיק בידו אקדח, וירה שלוש פעמים בחזהו של קארבר, אשר מת במקום.
בחודשים הבאים הפכה בראון לאסירתו של קולהפ, אשר כלא אותה בתוך מכולה שהוצבה מחוץ לביתו, ובתוכה אזק אותה לקיר מצווארה, ידיה ורגליה. לרוב נהג לבקר אותה פעמיים ביום כדי לקחת אותה עמו למבנה דו קומתי סמוך, בו אנס אותה וכפה עליה לבצע שלל מעשים מיניים שונים לצורך סיפוקו. מעת לעת קיבלה בראון מזון ושתייה, והורשתה להשתמש בשירותים אחת ליום.
הרציחות > משפחת קוקסי

לאחר מעצרו של קולהפ והחיפוש שנערך בשטחו נמצאו שתי גופות נוספות בין ה-6 ל-7 בנובמבר, אשר זוהו מאוחר יותר בתור ג'וני ג'ו קוקסי בן העשרים ותשע, ואשתו מייגן לי מקראו קוקסי בת העשרים ושש. שניהם היו תושבי ספרטנברג והוכרזו כנעדרים מאז ה-22 בדצמבר 2015. ג'וני נורה בגופו ב-18 או ב-19 בדצמבר אותה שנה, פציעה אשר הובילה למותו, ומייגן נורתה בראשה כשבוע לאחר מכן. השניים הגיעו לביתו של קולהפ ככל הנראה בחיפוש אחר עבודה.
מעצר

קולהפ נעצר, כאמור, מספר חודשים לאחר חטיפתם של בני הזוג קיילה בראון וצ'ארלס דייוויד קארבר, בעזרת איכון הטלפונים הניידים שלהם, בהם השתמש על מנת לפרסם הודעות משונות בפייסבוק. במהלך חקירתו הודה בטבח שביצע בחנות האופנועים "סופרבייק מוטורספורטס" וכמו כן ברציחתם של בני הזוג קוקסי, ובתמורה לכך הורשה לשוחח עם אמו, למסור לה תמונה כלשהי, ולהעביר חלק מכספו למלגת לימודים של אחד מילדיה של בת זוגו לשעבר.
חיפוש שנערך בשטחו הוביל למציאת ארסנל נרחב של כלי נשק אשר כלל אקדחים רבים, רובים חצי אוטומטיים, משתיקי קול, ומלאי גדול של תחמושת. מאחר שלא נמצאו כל רישומים לבדיקות רקע אודות עברו של קולהפ, הגיעו גורמי החקירה למסקנה כי הלה השיג ת כלי הנשק באופן בלתי חוקי.
זמן קצר לאחר מכן נתקלו הרשויות בספרטנבורג במספר ביקורות באתר הקניות המקוון אמזון אודות שלל מוצרים כגון מנעולים, אתי חפירה, טייזרים וכיוצא בזאת, שנהג קולהפ לפרסם תחת שם משתמש אותו כינה בפשטות בתור "אני" (Me); על מנעול מסוים, לדוגמה, כתב, ”מנעולים טובים.. שמתי חמש כאלו על מכולה.. לא יעצור אותם.. אבל בהחלט יאט אותם עד שהם יזדקנו מספיק כדי שכבר לא יהיה להם אכפת”, מתוך התייחסות לקיילה בראון, אותה כלא במשך חודשים במכולה שהציב בשטחו. על סכין קטנה שרכש כתב, ”עדיין לא דקרתי אף אחד איתה.. עדיין.. אבל אני ממשיך לחלום על כך וכשאעשה זאת, זה יהיה עם סכין איכותית ממש כמו זו”. על את חפירה קטן במיוחד רשם, ”כדאי לשמור אותו ברכב במקרה וצריכים להחביא את הגופות ושוכחים את הכלי בגודל הנורמלי בבית.. לא מגיע ביחד עם גמד, מה שהיה יכול להיות נחמד”.
כאשר אמו של קולהפ שאלה אותו כמה אנשים רצח ענה לה, ”אין לך מספיק אצבעות על הידיים בשביל לספור אותם”. בחקירתו טען כי רצח אדם נוסף באריזונה אשר ירה למוות בחברו, ככל הנראה כחלק מטקס חניכה של הצטרפות לכנופיה. משטרת טמפה פתחה בחקירה ב-18 בנובמבר 2016 בעקבות הודאתו, והחלה לחפש קצות חוט במקרי רצח בלתי מפוענחים משלושת העשורים הקודמים. ב-25 בנובמבר אותה שנה הודיעו גורמי החוק בגריר (אנ') כי קולהפ חשוד בשוד בנק ורצח משולש שהתקיים בבנק החסכונות בלו רידג', אולם טרם התגלו ראיות מוצקות המקשרות בינו לבין המקרה, והלה הכחיש כל מעורבות בעניין. בדצמבר 2017 שלח קולהפ מכתב לעיתון הספרטנברג הרלד ג'ורנל (אנ') בו טען כי רצח קורבנות נוספים שגופותיהם עדיין לא נמצאו.
משפט

על אף שעונש המוות היה קיים במדינת קרוליינה הדרומית בעת משפטו של קולהפ, החליטה התביעה שלא לדרוש אותו עבורו, שכן מהלך מסוג זה עשוי היה למשוך את משפטו על פני שנים רבות, וגם במקרה של הרשעה מוצלחת לאפשר לו לערער על עונשו ולדחות אותו במשך עשרות שנים נוספות. בשל כך הגיעו הצדדים להסדר טיעון ב-26 במאי 2017, במסגרתו הודה הלה באשמת שבעה סעיפי רצח, שני סעיפי חטיפה, וסעיף אחד של תקיפה מינית, בגינם נידון לשבעה מאסרי עולם רצופים ללא אפשרות לשחרור מוקדם. הוא נכלא במתקן הענישה ליבר (אנ'). פריטים מסוימים שנמצאו בין רכושו נמכרו במכירה פומבית שרווחיה הועברו למשפחות הקורבנות.
מורשת

אדם בשם דסטאן לוסון נשפט ב-2018 בשל האשמות כי סייע לקולהפ באמצעות רכישת כלי נשק ומשתיקי קול עבורו, אף על פי שידע כי הלה היה עבריין מורשע ואסיר לשעבר. הוא הודה כי רכש לפחות שנים עשר אקדחים וחמישה משתיקי קול בין השנים 2012–2016, ואמר כי שיקר כאשר טען שהם נועדו עבורו. לבסוף הורשע בשלושים ושישה סעיפי אישום פדרליים ונידון לשמונה שנות מאסר, אותן ריצה במתקן הענישה הפדרלי באטנר (אנ').
הקורבנות

שמותיהם של שבעת הקורבנות הידועים של קולהפ הם כדלהלן:
| --- | --- |
 סקוט פונדר – בן שלושים, בעל חנות האופנועים "סופרבייק מוטורספורטס" אשר מכרה לקולהפ אופנוע ממנו לא חש הלה שבע רצון, וכאשר לא הסכימו עובדי החנות לקבלו בחזרה, החליט הלה לבצע טבח במקום. ככל הנראה שהה בפרוזדור הראשי של החנות כאשר נורה למוות בידי קולהפ.  בריאן לוקאס – בן עשרים ותשע, מנהל השירות בחנות האופנועים "סופרבייק מוטורספורטס", נורה על ידי קולהפ בזמן ששהה במגרש החנייה של החנות.  כרטיס שרברט – בן עשרים ושש, מכונאי שעבד בחנות האופנועים "סופרבייק מוטורספורטס", ככל הנראה נורה בגבו בהפתעה בזמן שעבד על תיקון אופנוע.  בוורלי גאי – בת חמישים ושתיים, מנהלת החשבונות של חנות האופנועים "סופרבייק מוטורספורטס" ואמו של סקוט פונדר, נורתה בזמן ששהתה בחדר התצוגה של החנות.:  ג'וני ג'ו קוקסי – בן עשרים ותשע, הגיע לביתו של קולהפ יחד עם אשתו בחיפוש אחר עבודה. נתיחה שלאחר המוות קבעה כי מת בשל יריית אקדח שפגעה בגופו במהלך דצמבר 2015.  מייגן לי מקראו קוקסי – בת עשרים ושש, אשתו של ג'וני ג'ו קוקסי, הגיעה יחד עמו לביתו של קולהפ בחיפוש אחר עבודה, ומתה בהפרש של שבוע אחריו לאחר שנורתה בראשה.  צ'ארלס דייוויד קארבר – בן שלושים ושתיים, בן זוגה של קיילה בראון. השניים הגיעו לביתו של קולהפ בחיפוש אחר עבודה, אולם הלה נכנס למוסך ביתו באמתלה כי עליו לחפש משהו, וכאשר שב ירה שלוש פעמים בחזהו של קארבר, פציעה שהובילה למותו המידי.
שני קורבנות נוספים אותם לא הרג היו נערה בת כארבע עשרה שזהותה אינה ידועה, אותה אנס באיומים כאשר היה נער בעצמו, וכן קיילה בראון, אותה כלא במכולה שניצבה בשטחו ואנס במשך מספר חודשים עד למעצרו הסופי, שבמהלכו נערך חיפוש בשטחו והיא נמצאה בעודה אזוקה לקיר.
יחסי איסלנד–פקיסטן

| יחסי איסלנד–פקיסטן |
| --- | --- |
איסלנד: פקיסטן


איסלנד: פקיסטן
שטח (בקילומטר רבוע)
103,000: 796,095
אוכלוסייה
394,617: 252,259,078
תמ"ג (במיליוני דולרים)
31,020: 338,368
תמ"ג לנפש (בדולרים)
78,608: 1,341
משטר
רפובליקה: רפובליקה אסלאמית פדרלית ודמוקרטיה פרלמנטרית

יחסי איסלנד–פקיסטן הם יחסי החוץ בין איסלנד לפקיסטן.
היסטוריה

שתי המדינות כוננו יחסים דיפלומטיים בשנת 1976. שתי המדינות משתפות פעולה במגוון ארגונים בינלאומיים, ובכלל זה באו"ם.
נציגויות דיפלומטיות

איסלנד מחזיקה בפקיסטן קונסוליה באסלאמאבאד.
פקיסטן מיוצגת באיסלנד באמצעות שגרירותה באוסלו, נורווגיה.
יוזף קוז'ניובסקי

| --- | --- |

 לידה:  19 במרץ 1797 ברודי, האימפריה האוסטרו-הונגרית 
 פטירה:  5 בספטמבר 1863 (יוליאני) לוח שנה לא מוגדר, ככל הנראה יוליאני דרזדן, ממלכת סקסוניה 
 מדינה:  פולין, האימפריה הרוסית 
 מקום קבורה:  בית הקברות פובונזקי 
 מקום לימודים:  הליציאום של קשמיניץ 
 שפות היצירה:  פולנית 
 צאצאים:  Hipolit Korzeniowski 
 חתימה:   
 
קברו של יוזף קוז'ניובסקי
אנדרטה ליוזף קוז'ניובסקי בברודי (1904)
יוּזֶף קוֹזֶ'נְיוֹבְסְקִי (בפולנית: Józef Korzeniowski; 19 במרץ 1797 בברודי – 17 בספטמבר 1863 בדרזדן) היה משורר, סופר רומנים ונובלות ומחזאי פולני. נחשב ליוצר מוביל של הדרמה הרומנטית (צר'), הנציג המצטיין ביותר של סוגת רומן בידרמאייר (אנ') ואמן הנרטיב; מבשר הריאליזם החברתי והרומן הפסיכולוגי, אבי הסיפורים הקצרים של הפוזיטיביזם, וכן יוזם הפנורמה החברתית של בלזק על בסיס הספרות הפולנית; חלק מיצירותיו הקטנות נושאות את סימני ההיכר של הרומנטיציזם האפל (אנ'), שבו אלמנטים של זוועה ומוזרות הוכפפו להדרכה מוסרית ברוח הנצרות הקתולית. הוא נחשב, לצד אלכסנדר פרדרו (אנ'), ככותב הקומדיות המצטיין של העידן הרומנטי. הוא תרם ליצירת מה שנקרא קומדיית אופי. הוא כמעט נשכח מאז תחילת המאה ה-20, וכפי שמעיד מבקר הספרות יז'י סטמפובסקי (Jerzy Stempowski) הוא נקרא רק על ידי קבוצה קטנה של חוקרים.
הוא היה בוגר, ומאוחר יותר מורה ופרופסור לספרות פולנית בליציאום בקרמניץ. הוא התעניין באמנות הרטוריקה והפואטיקה מבחינה מדעית, מה שהוביל לכתיבת התזה התאורטית והספרותית – "קורס שירה". לאחר סגירת בית הספר בקרמניץ הוא לימד פילולוגיה קלאסית באוניברסיטת קייב. בתור הוגה דעות וכמחנך, הוא הטיף שרק אמונה וערכים נוצריים מסוגלים להבטיח אושר.
בתחילה התמקדה עבודתו בסוגיות של פגיעה ונקמה, באירוניה שבגורל ובמרד רומנטי; בהתבסס על אידיאלים כאלה, נוצרה הדרמה "אנשי הקרפטים" (Karpaccy górale), הדומה למחזה השודדים של פרידריך שילר, אחד מאירועי התיאטרון המפורסמים ביותר של התקופה. נטיות אלו לוו בדאגה לתיאור נאמן של הדימויים הפסיכולוגיים של הדמויות ולקידום מודלים אתיים מתאימים. מאוחר יותר התמקד קוז'ניובסקי בהתבוננות מציאותית בבעיות המוסריות והחברתיות של האצולה של המאה התשע-עשרה. המחבר עצמו תיאר זאת כ"אלמנט ההווה" ובמונח זה הניח את היסודות לפרוזה הפולנית הבשלה של תקופת הפוזיטיביזם. אף על פי שהרומנים שלו נחשבים היום לחלק בעל הערך הרב ביותר ביצירתו, פנייתו של הסופר לפרוזה ספגה ביקורת חריפה על ידי כמה חוגים אינטלקטואליים באותה תקופה, שהאשימו את קוז'ניובסקי בכך שנטש את האידיאליזם הדרוש לאומה לטובת בחינת חיי היומיום הרגילים, השמרנות והדבקות במודל הפטריארכלי של המשפחה.
ביוגרפיה

בשנים 1808–1819. למד בזברז', צ'רנוביץ ובליציאום של קרמנץ (אנ'). כמה שנים התגורר בוורשה, ועבד כמורה פרטי, בין השאר לימד את זיגמונט קרשינסקי. בשנת 1820 קיבל קוז'ניובסקי עבודה כספרן עבור משפחת זמויסקי והחל לשתף פעולה עם כתבי עת ידועים בוורשה. במקביל התקרב לסביבה התיאטרון בוורשה והתעניין בדרמטורגיה. ב-1823 חזר לקרמניץ, שם לימד פילולוגיה וספרות פולנית בליציאום.
משנת 1829 היה חבר באגודת ידידי המדע בוורשה. בשנים 1833–1838, לאחר סגירת הליציאום בשל מאורעות 1830–1831, עבד כמורה לפילולוגיה קלאסית באוניברסיטת קייב. בשנים 1838–1846 היה מנהל הגימנסיה בחרקוב. בשנת 1846 חזר קוז'ניובסקי לוורשה, שם כיהן כמנהל הגימנסיה המחוזית, משנת 1848 - מפקח, וגם חבר במועצה החינוכית. הוא נבחר כחבר מקביל של החברה המדעית בקרקוב. בהמשך עבד בוועדת האמונות והחינוך, לקח חלק ברפורמה במערכת החינוך ובהקמת בית הספר הראשי.
בשנת 1863 חלה במחלה קשה ונסע לדרזדן לטיפול, שם נפטר. הוא נקבר בבית הקברות פובונזקי.
יצירותיו

מורשתו היצירתית של קוז'ניובסקי כוללת עשרות מחזות, שירים, נובלות וסיפורים קצרים. בפולין, יצירותיו הודפסו שוב ושוב.
בשנת 1843 פורסם סיפורו הראשון של יוזף קוז'ניובסקי.
יצירותיו > פרוזה

בין יצירות הפרוזה הרבות של המחבר, המפורסמות ביותר הן:
"אנשי הקרפטים" (Karpaccy górale‏, 1843) - יצירה חדשנית, בהתחשב בצורתה והסיקור של נושאים עממיים, שבה הוא נותן ביטוי לרצון לחופש של העם הסובל מהדיכוי האוסטרי.
"יהודים" (Żydzi‏, 1843) – "קומדיה שהיא כתב אישום נגד האצולה המושחתת המתייחסת בבוז אל היהודי ההגון והישר, ורואה בו סמל לרדיפת בצע"
"הספקולטור" (Spekulant, סיפור חברתי ויומיומי, 1845) הוא יצירה יוצאת דופן בתחום הפרוזה הפולנית,
"מיקום משותף" (Kollokacja‏, 1847), יצירה מפורסמת שתפסה מקום מוביל בספרות הפולנית
"בעל גיבנת" (Garbaty‏, 1853)
"המסעות החדשים של המקור" (Nowe wędrówki oryginała‏, 1850)
"קרובי משפחה" (Krewni‏, 1857) – תיאור מקיף של האצולה הפולנית והידרדרותה
יצירותיו > שירה

"עץ נשבר" (Drzewko złamane‏, 1821)
"עבודה אחרונה" (Ostatnia praca‏, 1821)
"אור" (Światełko‏, 1821)
"השוחה של אומניה בעמק בדר" (Tren Omnii w dolinie Beder‏, 1821)
"תהילה למשורר" (Chwała poety‏, 1821)
יצירותיו > מחזות נבחרים

"מחבר" (Autorka‏, 1849)
"מאסטר ומתלמד" (Majster i czeladnik‏, 1851)
"שני בעלים" (Dwaj mężowie‏, 1851)
"בית משפט או הופעות של מושבעים" (Sąd przysięgłych albo Pozory‏, 1853)
"בליני הגוי" (Gentile Bellini‏, 1856)
"צוענים" (Cyganie‏, 1857)
"קופידון ישן" (Śpiący Kupidyn‏, 1861)
הערות שוליים

↑  הערך קוֹזֶ'נְיוֹבְסְקִי, יוּזֶף באנציקלופדיה העברית, כרך כ"ט, עמוד 232
| --- | --- |
בקרת זהויות :  NLI: 987007277848905171  PLWABN: 9810702692505606  BnF: cb127460405 (data)  CiNii: DA1436898X  GND: 122155637  ISNI: 0000 0000 8342 946X  LCCN: n84047668  NKC: kup19950000051049  RERO: 02-A000099715  SUDOC: 203974352  VIAF: 37042269   WorldCat (עם VIAF): 37042269
יחסי איסלנד–סרביה

| יחסי איסלנד–סרביה |
| --- | --- |
איסלנד: סרביה


איסלנד: סרביה
שטח (בקילומטר רבוע)
103,000: 77,474
אוכלוסייה
394,617: 6,724,294
תמ"ג (במיליוני דולרים)
31,020: 75,187
תמ"ג לנפש (בדולרים)
78,608: 11,181
משטר
רפובליקה

יחסי איסלנד–סרביה הם היחסים הדיפלומטיים בין סרביה לאיסלנד.
סקירה כללית

איסלנד כוננה יחסים דיפלומטיים עם הרפובליקה הפדרלית הסוציאליסטית של יוגוסלביה ב-27 בפברואר 1953. בשנת 2000 כוננו איסלנד וסרביה ומונטנגרו יחסים דיפלומטיים. מספר הסכמים דו-צדדיים נחתמו והם בתוקף בין שתי המדינות. בשנת 2020 ייצאה סרביה מאיסלנד בשווי 2.5 מיליון אירו וייבאה בשווי 730 אלף אירו. בשנת 2003 הפכה חברת Actavis האיסלנדית לבעלת הרוב של חברת "Zdravlje" מ-Leskovac. זוהי ההשקעה האיסלנדית המשמעותית היחידה בכלכלה הסרבית.
נציגויות דיפלומטיות

סרביה מיוצגת באיסלנד באמצעות שגרירותה באוסלו, נורווגיה.
איסלנד מיוצגת בסרביה באמצעות שגרירותה בסטוקהולם, שוודיה.
יחסי ארמניה–קטר

| יחסי ארמניה–קטר |
| --- | --- |
ארמניה: קטר (מדינה)


ארמניה: קטר
שטח (בקילומטר רבוע)
29,743: 11,586
אוכלוסייה
2,968,413: 3,065,289
תמ"ג (במיליוני דולרים)
24,212: 235,770
תמ"ג לנפש (בדולרים)
8,157: 76,916
משטר
רפובליקה: מונרכיה אבסולוטית

היחסים הדיפלומטיים בין רפובליקת ארמניה לבין מדינת קטר כוננו ב-5 בנובמבר 1997.
מבחינה היסטורית, היחסים הדיפלומטיים בין ארמניה לקטר התאפיינו במתיחות עקב תמיכתה של קטר באזרבייג'ן במלחמת נגורנו קרבאך. אף על פי כן, עקב הרצון של ארמניה לפתח קשרים ענפים עם מדינות המפרץ, חלה התחממות ביחסים בין שתי המדינות.
בשנת 1999 הגיע שר החוץ הארמני לקטר. היה זה הביקור הראשון של איש ממשל ארמני בכיר במדינה. בשנת 2002, ביקר לראשונה גם נשיא ארמניה בקטר.
ארמניה לא פתחה שגרירות בקטר. נכון ל-2016, משמשת השגרירות הארמנית באיחוד האמירויות הערביות גם כשגרירות בקטר. בניגוד לכך, קטר פתחה שגרירות בארמניה בפברואר 2015 ושגריר קטר הנוכחי בארמניה הוא חמד בן עטייה אאל סולאיטי. זמן קצר לאחר פתיחת השגרירות הקטרית בארמניה, נפגשו שרי החוץ הקטרי והארמני במינכן שבגרמניה ודנו על קשרי התיירות ופיתוח קשרים עסקיים בין משקיעים משתי המדינות. בנוסף דנו השניים על המצב במזרח התיכון ועל דרכים אפשריות להביא לשלום באזור. במקביל לכך, הודיעה קטר כי היא בעד מציאת פתרון יצירתי לסכסוך נגורנו-קרבאך בין אזרבייג'ן לארמניה והוסיפה כי היא תומכת בהפשרת היחסים בין אזרבייג'ן לארמניה.